L'administració competent pot ordenar, de la manera, els termes i terminis que estableixi la legislació aplicable, la realització d'obres de millora fins a l'import màxim del deure legal, a més de per motius turístics i culturals que recull la legislació aplicable, en el supòsit que la construcció o l'edifici de què es tracti quedi afectat per un programa, pla o qualsevol altre instrument legal de rehabilitació d'habitatges aprovat i en vigor, i es refereixin a obres que serveixin per garantir els drets reconeguts per llei a les persones, especialment les que pateixin alguna discapacitat, o que estiguin imposades per normes legals sobrevingudes per raons de seguretat, adequació d'instal·lacions i serveis mínims, reducció d'emissions e immissions contaminants de qualsevol tipus i les necessàries per reduir els consums d'aigua i energia.
L'aprovació dels programes, plans i instruments i l'ordre d'execució de les obres, a què al·ludeix el paràgraf anterior, comporten la declaració de la utilitat pública o, si s'escau, l'interès social, als efectes de l'expropiació forçosa dels béns i drets necessaris per a la seva execució.
Les obres a què es refereix l'apartat anterior tenen, als efectes de la Llei 49/1960, de 21 de juliol, sobre propietat horitzontal, el caràcter de necessàries que han de ser obligatòriament pagades pels propietaris de la corresponent comunitat o agrupació de comunitats, i no els són aplicables les regles de l'article 17 de la Llei esmentada, i l'acord de la junta corresponent s'ha de limitar a la distribució de la derrama pertinent i la determinació dels termes del seu abonament.
El que disposa el paràgraf anterior no és aplicable quan la unitat familiar a la qual pertanyi algun dels propietaris que formen part de la comunitat tingui ingressos anuals inferiors a 2,5 vegades l'indicador públic de renda d'efectes múltiples (IPREM), excepte en cas que les subvencions o ajudes públiques a les quals aquesta unitat familiar pugui tenir accés impedeixin que el cost anual repercutit de les obres que l'afectin, privatives o als elements comuns, superi el 33 per cent dels seus ingressos anuals.
La conformitat o autorització administratives del projecte tècnic de qualssevol de les obres de millora a què es refereix l'apartat primer o, si s'escau, la seva ordre administrativa d'execució, determina l'afecció real directa i immediata, per determinació legal, de les finques que constitueixin elements privatius de règims de propietat horitzontal o de complex immobiliari, sigui quin sigui el propietari, al compliment del deure de pagar les obres.
L'afecció real s'ha de fer constar en el Registre de la Propietat mitjançant una nota al marge de la inscripció de domini, amb constància expressa del caràcter de garantia real i amb el mateix règim de preferència i prioritat establert per a l'afecció real al pagament de quotes d'urbanització en les actuacions de transformació urbanística.
L'ocupació d'elements comuns de l'edifici o el complex immobiliari privat per obres i instal·lacions de rehabilitació a què es refereix aquest article no requereix el consentiment ni dels propietaris que integren la comunitat corresponent o d'aquesta última en el primer cas, ni de les comunitats que integren l'agrupació de les comunitats en el cas del complex immobiliari.
L'ocupació de les parts de pisos o locals d'edificis destinats predominantment a ús d'habitatge i constituïts en règim de propietat horitzontal que sigui indispensable per a la instal·lació de serveis comuns que, sent legalment exigibles, estiguin previstos en plans, programes o instruments de rehabilitació i, en tot cas, el d'ascensor, es declara necessària per a la seva expropiació en benefici de la corresponent comunitat de propietaris o agrupació de comunitats de propietaris, sempre que es compleixin les condicions següents:
b ) Quedi garantit el respecte de la superfície mínima i els estàndards exigits per a locals, habitatges i espais comuns dels edificis.
L'ocupació de les superfícies d'espais lliures o de domini públic, que sigui indispensable per a la instal·lació de serveis comuns que, sent legalment exigibles, estiguin previstos en plans, programes o instruments de rehabilitació i, en tot cas, el d'ascensor, es declara causa suficient per a la seva desclassificació i, si s'escau, desafectació i alienació posterior a la comunitat o agrupació de comunitats de propietaris corresponent, sempre que es compleixin les condicions següents:
b ) Quedi garantit el respecte de la superfície mínima i els estàndards exigits per a espais lliures i dotacions públiques, així com la funcionalitat del domini públic, en els casos en què es tracti de l'ocupació de qualsevol dels espais esmentats.
L'ocupació de sòl per les instal·lacions de l'ascensor, com ara vestíbuls, replans i accés a habitatges derivats de la instal·lació, així com del subsòl i vol corresponents, objecte de la desclassificació com a espai lliure i, si s'escau, desafectació del domini públic a què es refereix el paràgraf anterior, no és computable en cap cas a efectes del volum edificable ni de distàncies mínimes a llindes*, altres edificacions o la via pública.
* El suplement del BOE en català no coincideix amb el text en castellà i ho tradueix per contigus.